I-Harare Ibikwa Isikhokhela Ngokuba Lenani Eliphezulu Lababanjwa iCovid 19 eZimbabwe
Uhulumende uveze lokhu emhlanganweni lentathelizindaba avame ukuwenza ngemva komhlangano wedale labaphathintambo oweCabinet, owenziwa ngeviki
HARARE — Ugatsha lwezempilakahle uveze ukuba idolobho leHarare yilo eselikhokhela kunani lalabo asebetholakele belegciwane le Covid-19 kwabangazake baphume elizweni, lilandelwa ngelakoBulawayo. Umphathintambo wentuthuko yamabhizimusi amancane uDr Sithembiso Nyoni, okhulume emmele umpathintambo wezokwethulwa kwemibiko, utshele intathelizindaba ukuba kunengi abakwenzayo njengohulumende ukumelana leCovid 19. “Inani lasebetholakala belaleligciwane, njalo kungabantu abangelambali yokuya kwamanye amazwe, seliqanse ngesilinganiso sokungamatshumi phose ayisitshiyagalombili ( by 78% ), nxa sekuqathaniswa lelekuqaleni, labantu phose inkulungwane ezimbili, laya kwelifika phose ezintathu ( 1675 – 2982), inengi lalaba bantu kungabbahlala eHarare.” Ingcwethi kunhlangothi ezehlukeneyo zempilo, zithi azimethembi uhulumende yena azaphinde athathe inyathelo lokufaka esikhundleni sompathintambo wezempilakahle emuntwini onjengomsekeli kamongameli uRetired General Chiwenga ngalesi sikhathi ilizwe libhekane lokuqansa kwenani labatholakala bele Covid-19. Enye yazo lezingcwethi ezilombono lo, ngumnumzana Mlindelwa Mancitshana. “Lokhu kuveza sobala ukuthi, hayi indlela abaqhuba ngayo, bona babona ngelinye ilihlo. Njengakulesi sigaba, siyabona ukuthi iHealth yiyo ebihlupha kakhulu khathesi, kusenziwa ama demonstration, kusenziwa ama strike. Bathi kahle ngithathe yena lo, akazame ukuba achumise abantu beHealth engxenye ama strike la angama, engxenye amademonstrations lawa angama. Ayisiyonto eyenziwe ngobuhle kodwa kuyinto eyenziwe ngokuzama ukuthulisa abantu ukuthi bangazami ukutshengisela. Ofuna ukutshengisela uyabe etshelwa ukuthi hamba kuMinister, izikhalazo zakho zihambise kuMinister, uMinister wakhona amthole vele ngumuntu ongaqalekiyo endabeni zonalezi. ” Kodwa umnumzana Masimba Manyanya ingcwethi kwezomnotho njalo engomunye wabaphatheke kumukhankaso yokulwela ilungelo loluntu uthi le kuyindlela nje yokumchaya uChiwenga elangeni ukumzondisa ngabantu. “Bafuna ukumzondisa nje ngabantu, besazi mhlophe ukuba ezokwehluleka emsebenzini wakhe ngenxa yesimo esibi kulolugatsha lwezempilakahle. Uzahlukunyezwe nguzulu, yena ozombona njengesehluleki, ezokwehluleka ukuluvuselela lolugatsha kakhulukazi kukhangelwa udaba lwezokumemetheka kweCovid. Iqiniso yikuba, kusetshenziswe indlela yezombusazwe lapha, ukulwisana lo Vice President Chiwenga.” Uhulumende uthi kunje sebefika phose inkulungwane ezimbili ( 1299 ) asebetholakale belaleligciwane edolobheni leHarare kukhangelwa impumela yakucina yenani lalabo abatholakala belalo leligciwane. Lilandelwa ngelakoBulawayo lona elilenani phose inkulunwane eyodwa ( 947 ). Kuthi izigaba ezibalisa eseMidlanda kuyiso esikusibanga sesithathu ngenani lamakhulu phose amathathu ( 245 ), amakhulu phose amabili ( 161 ) kwese Mashonaland East ese Manicaland sona silenani edlula kancinyane ikhulu ( 113 ). Kodwa uthi okujabulisayo yikuba isilinganiso salabo abasilayo siqhubeka sikhuphuka mihla ngemihla, kunje sikumatshumi ayisitshiyalalolunye lanhlanu ekhulwini ( 95% ) kukhangelwa inani labedlula kancinyane amakhulu amahlanu kusiya kwawedlula kancinyane inkulungwane ( 542 to 1057 ). Kuthi isilinganiso sasebelahlekelwe yimiphefumulo sona sesisedlula kancinyane isilinganiso sokuphethwe kabili ( 122% ) kukhangelwa inani Labantu elikhuphuke lisuka kwabangamatshumi amathathu lasithupha layafika kwabangamatshumi ayisitshiyagalombili ( from 36 to 80 ).